Opkomende liriekskrywers gesoek vir mentorskap-program – Roekeloos
Gepubliseer deurRoekeloos	 27/01/2020 27/01/2020 Los kommentaar op Opkomende liriekskrywers gesoek vir mentorskap-program
Die Jakes Gerwel Stigting en die Suidoosterfees bied vanjaar vir die eerste keer 'n mentorskap-program aan vir opkomende liriekskrywers en sangers wat oorspronklike liedjies in Afrikaans, Engels of isiXhosa skep. Dié program word aangebied as uitbreiding van die Suidoosterfees se bestaande Talentsoektog-kompetisie. Met hierdie kompetisie word jaarliks gesoek na nuwe, ongeslypte talent in die Wes-Kaap – hetsy in drama, sang of dans.
Vir die mentorskap-program is die stigting en die fees spesifiek op die uitkyk vir jong kunstenaars wat vars en opwindende lirieke skryf. Die vyf belowendste liriekskrywers sal deur 'n paneel van onafhanklike kenners tydens 'n finale rondte aangewys word. Daarna sal intensiewe mentorskap oor 'n tydperk van drie weke in die stigting se Paulet-skrywershuis op Somerset-Oos aan die vyf kandidate gegee word. Die Paulet-skrywershuis is die sentrum van waar die stigting sy strewe verwesenlik om skrywerstalent in die breedste sin denkbaar te bevorder, en om nuwe stemme te bring na ons ryk literatuur.
Liriekskrywers wat in dié opwindende geleentheid belangstel, moet teen nie later nie as 28 Februarie hulle liedjies en/of videogrepe na Robyn September (Robyn.September@media24.com) in die Suidoosterfees-kantoor stuur.
Die semi-finale sal op 28 Maart in die Waterfront plaasvind, waarna die finaliste aangewys word en mekaar die stryd sal aansê by die Suidoosterfees op Saterdag 2 Mei in Kaapstad se Kunstekaap. Skrywersverblyf in Somerset-Oos word aan die liriekskryf-wenners verskaf van 3 tot 24 Augustus. Die Jakes Gerwel Stigting sal die reis- en verblyfkoste, asook drie maaltye per dag, aan die opkomende kunstenaars voorsien.
Frazer Barry, bekend as musikant, skrywer en voorsanger van Tribal Echo, sal as die mentor optree. Barry is besig om 'n klinkende reputasie in die Nederlande op te bou, waar hy onder meer by die Festival voor het Afrikaans opgetree het. Hy het ook die klankbaan geskep vir die gevierde teaterstuk Krotoa: Eva van die Kaap.
Opkomende kunstenaars sal nie net leiding ontvang in die skep en herskryf van hul lirieke nie; hulle kry ook die geleentheid om saam met Barry aan 'n produksie te werk wat in 2021 by die Suidoosterfees sal debuteer. Uiteenlopende aspekte van die vermaaklikheidsbedryf – onder meer hoe om 'n loopbaan op die been te bring, 'n album op te neem, netwerke te verbreed en 'n nis in die mark te vind – sal tydens die residensie aangespreek word.
Die Suidoosterfees vind vanjaar vanaf 27 April tot 3 Mei plaas. Die volledige feesprogram is beskikbaar by www.suidoosterfees.co.za. Meer inligting oor die Jakes Gerwel Stigting se projekte, asook die Paulet-skrywershuis, is beskikbaar op www.jgf.org.za. Navrae oor die projek kan gerig word aan Theo Kemp, die stigting se uitvoerende direkteur, by theo@jgf.org.za.
Gepubliseer deurRoekeloos 27/01/2020 27/01/2020 Gepubliseer inGedigte, MusiekSleutelwoorde: Frazer Barry, Jakes Gerwel Stigting, Suidoosterfees